ՕՐՀՆՈՒԹԵԱՆ ԵՒ ԳՆԱՀԱՏԱՆՔԻ ՊԱՏԳԱՄ

ՀԱՅՈՑ ՑԵՂԱՍՊԱՆՈՒԹԵԱՆ 104-ԱՄԵԱԿԷՆ 105-ԱՄԵԱԿ` 
ԽԻՏ ՇԱՐՔԵՐՈՎ ՊԻՏԻ ՇԱՐՈՒՆԱԿԵՆՔ ՔԱԼԵԼ… 

Սիրելի պահանջատէ՛ր հայորդիներ որ ի Լիբանան,
Հայոց ցեղասպանութեան 104-ամեակը այսօր արդէն պատմութեան կը պատկանի, սակայն 23 եւ 24 ապրիլ 2019 թուականները լիբանանա-հայութեան պատմութեան մէջ յիշատակելի պիտի մնան` մեր երիտա-սարդութեան ու համայն ժողովուրդին մասնակցութեամբ ապրիլեան մեր սուրբ նահատակներուն հետ մեր հայավայել սրբազան ժամադրութեան յարգումով։
Երիտասարդական հաւաքը, միջեկեղեցական ժամերգութիւնը, սուրբ պատարագը, ժողովրդային քայլարշաւը եւ հայրապետական պատգամը պարզապէս ձեռնարկներու շարք մը չեղան, այլ` աստուա-ծատուր սրբութեան ցօղին եւ հայուն պահանջատիրութեան ոգիին ագուցումը մեր հաւաքական կեանքին մէջ վերածեցին գիտակի՛ց քայլերով դէպի «լեցուն կեանք» եւ «իմացեալ մահ» հաստատակամ երթին –– «վասն հաւատոյ եւ վասն հայրենեաց»։
Լիբանանահայութիւնը միայն չնշեց Հայոց ցեղասպանութեան 104-ամեակը, այլ մանաւանդ Պուրճ Համուտէն Անթիլիասի Մայրավանք քայլարշաւին իր ծովածաւալ մասնակցութեամբ քալեց իր սուրբ նահա-տակներուն հետ` Տէր Զօրի մահուան ձորը Լիբանանի մէջ կեանքի ովասիսի փոխակերպած։ Ծծկեր մանուկէն մինչեւ ծերունին միասի՛ն քալեցինք անգամ մը եւս յիշելով եւ յիշեցնելով, թէ Մեծի Տանն Կիլիկիոյ կաթողիկոսութիւնը Մեծ աղէտէն վերապրած խլեակներու որբանոցէ վերածուած է հայապահպանման դարբնոցի` ի խնդիր սփիւռք դարձած հայութեան պահանջատիրական բռնցքման։ Միասի՛ն քալեցինք նոյն պայծառ տեսիլքով եւ պիրկ վճռակամութեամբ, ու քաղաքակիրթ մարդ-կութիւնը վկայեց. «Պահանջատէր հայեր կ՚անցնին այստեղէն…»։
Չմոռնա՛նք. դարձեա՛լ եւ մի՛շտ միասին պիտի քալենք մինչեւ ամբողջական յաղթանակ` Հայոց ցեղասպանութեան 105-ամեակին ընդա-ռաջ…։ 
Բի՜ւր օրհնութիւն եւ բա՜րձր գնահատանք ողջ լիբանանահայութ-եան, որ միասնաբա՛ր 24 ապրիլ 2019-ը ապրեցաւ որպէս իր սուրբ նահա-տակներուն հետ կենդանի հաղորդութիւն եւ նուիրական ուխտի վերա-նորոգութիւն` Հայ դատի պահանջատիրական պայքարի զինուորագ-րութեան անքակտելի շաղկապով։

Աղօթական ողջունիւ`
Նարեկ արքեպիսկոպոս
          Առաջնորդ Լիբանանի հայոց

25 ապրիլ 2019
Պէյրութ-Լիբանան 

